અમદાવાદથી આશરે35 કિ.મી. અને કલોલથી 6 કિલોમિટર દૂર વામજ ગામ છે. સેરીશા તીર્થની નજદીક આવેલું આ વામજ તીર્થ શેરીસાના જોડીયા તીર્થ તરીકે પ્રસિદ્ધ છે. તેથી શેરીસા-વામજ તીર્થ એવો વ્યવહાર પણ થાય છે. આ તીર્થમાં મૂળનાયક પૂ. પરમાત્માશ્રી આદીશ્વર ભગવાન છે. આ પ્રતિમાજી પ્રાચીન છે. ગામમાં ત્રિભોવન કણબીના ઘર પાસેથી ખોદતાં સંવત 1979ના માગશર વદિ-5ને શનિવારે પ્રતિમાજી નીકળ્યાં હતા. આ પ્રતિમાજી સંપ્રતિ મહારાજાના વખતનું હોવાનું મનાય છે. આ સાથે ચાર કાઉસગ્ગીયા, બે ઇન્દ્રણી દેવીની મૂર્તિ, બે ખંડિત ઇન્દ્રની મૂર્તિ પણ મળી આવી હતી. કહેવાય છેકે પૂર્વે અહીં ભવ્ય જિનાલય હતું. તે જિનાલયની અંદર ભોયરૂ હતું તેનો સંબંધ સેરીશા તીર્થ સાથે હતો, પરંતુ મોગલોના આક્રમણને કારણે આ તીર્થનો પણ વિનાશ થયો અને બધુંજ અસ્ત વ્યસ્ત થઇ ગયું હતું. પૂર્વના જિનાલયના કેટલાંક અંશો જેવાકે પરિકર તથા મૂર્તિના ભાગો વામજના જ એક મંદિરમાં મુકાયેલા હતા.